Zelený štvrtok

**Hlavná téma:** pripomenutie si Poslednej večere – teda Eucharistie a nášho stretávania sa na pamiatku Ježiša Krista.

**Symbol slávenia:** Eucharistia – ku ktorej dnes prístup nemáme.

**Ako si pripomenúť Zelený štvrtok?**

1. Modlitba na začiatok:

Nebeský Otče, chceme si pripomenúť pamiatku Poslednej večere, pri ktorej tvoj milovaný Syn, prv než seba samého vydal na smrť, zveril svojej Cirkvi novú a večnú obetu ako hostinu svojej lásky.

Prosíme ťa, daj, aby sme z tejto veľkej sviatosti čerpali dokonalú lásku a plnosť života skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

1. Čítanie evanjelia

Bolo pred veľkonočnými sviatkami. Ježiš vedel, že nadišla jeho hodina odísť z tohoto sveta k Otcovi. A pretože miloval svojich, čo boli na svete, miloval ich do krajnosti.

Pri večeri, keď už diabol vnukol Judášovi, synovi Šimona Iškariotského, aby ho zradil, Ježiš vo vedomí, že mu Otec dal do rúk všetko a že od Boha vyšiel a k Bohu odchádza, vstal od stola, zobliekol si odev, vzal plátennú zásteru a prepásal sa. Potom nalial vody do umývadla a začal umývať učeníkom nohy a utierať zásterou, ktorou bol prepásaný.

Tak prišiel k Šimonovi Petrovi. On mu povedal: „Pane, ty mi chceš umývať nohy?“

Ježiš mu odpovedal: „Teraz ešte nechápeš, čo robím, ale neskôr pochopíš.“

Peter mu povedal: „Nikdy mi nebudeš umývať nohy!“

Ježiš mu odpovedal: „Ak ťa neumyjem, nebudeš mať podiel so mnou.“ Šimon Peter mu vravel: „Pane, tak potom nielen nohy, ale aj ruky a hlavu!“

Ježiš mu na to: „Kto sa okúpal, potrebuje si umyť už len nohy a je celý čistý. A vy ste čistí, ale nie všetci.“ Vedel totiž, kto ho zradí, – preto povedal: „Nie všetci ste čistí.“

Keď im umyl nohy a obliekol si odev, znova si sadol k stolu a povedal im: „Chápete, čo som vám urobil? Vy ma oslovujete: ‚Učiteľ‘ a: ‚Pane‘ a dobre hovoríte, lebo to som.

Keď som teda ja, Pán a Učiteľ, umyl nohy vám, aj vy si máte jeden druhému nohy umývať. Dal som vám príklad, aby ste aj vy robili, ako som ja urobil vám.“

1. Porozmýšľaj trochu nad prečítaným textom. Napr. uvedom si súvislosti, ktoré si si doteraz neuvedomil, alebo si ich vôbec nepoznal. Vnímaj svoje pocity, keď čítaš o Poslednej večeri a príkaze lásky.
2. V dnešný večer sa v kostoloch obnažia oltáre. Nastáva ticho, až do sobotného večera nebudú znieť zvony. To všetko chce naznačiť a pripomenúť opustenosť, ktorú Ježiš prežíval pred svojím zatknutím v Getsemanskej záhrade. Môžeme zostať v tichosti, môžeme si prečítať a pomodliť sa nejakú krížovú cestu...